次韵子由送陳侗知陝州
作者：蘇軾
朝代：宋

paragraphs: 誰能如鐵牛，橫身負黄河。
滔天不能沒，尺箠未易訶。
世俗自無常，徐公故逶迤。
別來不可說，事與浮雲多。
當時無限人，毀譽即墨阿。
虛聲了無實，夜蟲鳴機梭。
相逢一笑外，奈此白髮何。
天驥皆籋雲，長鳴飽芻禾。
王庭旅百實，大貝隨弓戈。
君獨一麾去，欲賡五袴歌。
甘棠古樂國，白酒金叵羅。
知君不久留，治行中新科。
過客足嗔喜，東堂記分鵝。
此外但坐嘯，後生工揣摩。